Vasario mėnesį visuomenę dominę kalbos kultūros klausimai
Kaip kirčiuojama: „speĩgas“ ar „spéigas“?
Abu kirčiavimo variantai yra taisyklingi. „Speĩgas“ (4 kirčiuotė): V. speĩgas, K. speĩgo, N. speĩgui, G. speĩgą, Įn. speigù, Vt. speigè. Š.  speĩge.  „Spéigas“ (1 kirčiuotė): visuose linksniuose kirtis išlieka toje pačioje vietoje. 

Ar vartojamas terminas „poveiklė“?
Naujadaras „poveiklė“ (kokios nors veiklos porūšis, pavyzdžiui, mokslo darbų projektų aprašuose) darybiškai yra taisyklingas ir vartojamas administravimo, mokslo srityse.

 „Lokys“ ar „meška“?
„Dabartinės lietuvių kalbos žodyne“ teikiama: „lokys“ – stambus plėšrus žvėris plačiomis letenomis, meška. 
Taigi abu žodžiai tinkami tam pačiam žvėriui pavadinti. Rinktis reikėtų atsižvelgiant į teksto stilių. 

Ar vartotinas terminas „protekcionizmas“?
Taip, tai ekonomikos, švietimo ir mokslo sričių terminas. Ekonomikoje „protekcionizmas“ reiškia valstybės ekonominę politiką, kurios tikslas – apsaugoti savo vidaus rinką nuo užsienio konkurencijos.
Švietimo ir mokslo srityse terminas „protekcionizmas“ aiškinamas kaip favoritizmo forma, kai asmuo pasirenkamas dėl naudos arba jis išlaiko savo pareigas dėl priklausomybės ar ryšių nepaisant jo kvalifikacijos ar suteiktų vardų, laipsnių ar pan.

Ar taisyklingas pasakymas: „Kur kreiptis, kad gauti paramą“?
Bendratis nevartotina su jungtuku „kad“ tikslui reikšti. Taisykime taip: „Kur kreiptis norint gauti paramą?“

Kaip trumpinamas „kubinis metras“?
Matavimo vienetų sistemoje tūrio simbolinė santrumpa yra  „kub. m“ arba simbolis „m3“.

Kaip rašyti: „ne laiku“ ar „nelaiku“?
Rašoma atskirai – „ne laiku“. 

Ar reikia kabučių „Eurovizija“?
„Eurovizija“ yra simbolinis dainų konkurso pavadinimas, todėl rašytinas su kabutėmis. 

Kada „kvėpinti“, o kada „kvepinti“?
„Dabartinės lietuvių kalbos žodyne“ teikiamos tokios reikšmės:
1. „Kvėpinti“ – uostyti, purkšti, trinti kvepalais.
2. „Kvepinti“ – purkšti, trinti kvepalais. 

Ar vartotinas pasakymas: „savistoviai dirba“? 
„Savistoviai“ – neteiktinas vertinys. Vartotina „savarankiškai, nepriklausomai“. 

Parengė kalbos tvarkytoja Laima Sidorenkienė. 
Rengiant atsakymus naudotasi Valstybinės lietuvių kalbos komisijos konsultacijų banku, Terminų banku, „Dabartinės lietuvių kalbos žodynu“. 

